Úradný vestník L 362 , 22/12/1987 S. 0022 - 0026

Fínske špeciálne vydanie: Kapitola 11 Zväzok 13 S. 0116

Švédske špeciálne vydanie: Kapitola 11 Zväzok 13 S. 0116



Rozhodnutie Rady z 30. novembra 1987, ktorým sa v mene spoločenstva prijíma odporúčanie Rady pre colnú spoluprácu z 22. mája 1984, týkajúce sa použitia kódov na označenie dátových prvkov a jeho štyroch príloh (87/595/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej články 28, 113 a 235, so zreteľom na návrh Komisie, so zreteľom na stanovisko Európskeho parlamentu [1], keďže cieľom odporúčania Rady pre colnú spoluprácu z 22. mája 1984 je zjednodušiť výmenu údajov medzi colnými správami navzájom a medzi colnými správami a účastníkmi medzinárodného obchodu, ktorí používajú počas takejto výmeny údajov medzinárodne schválené a všeobecne platné kódy na označenie dátových prvkov; keďže toto odporúčanie, vzhľadom na súčasný vývoj v oblasti komunikačných technológií, sa zaoberá otázkou osobitného záujmu pre colnú správu a s cieľom vykonávania spoločnej obchodnej politiky spoločenstva; keďže efektívne prispieva k zjednodušeniu medzinárodného obchodu; keďže vzhľadom na súčasné stanovisko práva spoločenstva možno prijať štyri prílohy k vyššie uvedenému odporúčaniu súčasne so samostatným odporúčaním, ROZHODLA TAKTO: Článok 1 Odporúčanie Rady pre colnú spoluprácu z 22. mája 1984, týkajúce sa použitia kódov na označenie dátových prvkov, ako aj nižšie uvedené štyri prílohy sa týmto prijímajú v mene spoločenstva: Príloha II: | Identifikátory kontajnerov; | Príloha V: | Opis tovaru a sadzobné alebo štatistické položky; | Príloha VI: | Colné režimy; | Príloha VII: | Merné jednotky. | Texty odporúčania a vyššie uvedených príloh sú pripojené k tomuto rozhodnutiu. Článok 2 Predseda Rady vymenuje osobu splnomocnenú oznámiť generálnemu tajomníkovi Rady pre colnú spoluprácu, že odporúčanie a prílohy uvedené v článku 1 boli spoločenstvom prijaté. V Bruseli 30. novembra 1987 Za Radu predseda N. Wilhjelm [1] Ú. v. ES C 318, 30.11.1987. -------------------------------------------------- Odporúčanie Rady pre Colnú Spoluprácu z 22. mája 1984 týkajúce sa použitia kódov na označenie dátových prvkov RADA PRE COLNÚ SPOLUPRÁCU, so želaním zjednodušiť výmenu údajov medzi colnými správami navzájom a medzi colnými správami a účastníkmi medzinárodného obchodu; vzhľadom na to, že je žiaduce, aby medzinárodne schválené a všeobecne platné kódy boli použité na označenie dátových prvkov pri takejto výmene údajov; so zreteľom na a podporujúc medzinárodné štandardy prijaté Medzinárodnou organizáciou pre štandardizáciu (ISO), ktoré sa týkajú použitia kódov alebo štruktúr kódovania na označenie dátových prvkov; so zreteľom na a podporujúc odporúčania prijaté Pracovnou skupinou pre zjednodušenie medzinárodných obchodných postupov Hospodárskej komisie pre Európu (ECE/UN), ktorá odporučila použitie kódov alebo štruktúr kódovania na označenie dátových prvkov na účely medzinárodného obchodu; vzhľadom na to, že kódy alebo štruktúry kódovania uvedené v prílohách tohto odporúčania tvoria vhodný základ na označenie dátových prvkov pri výmene údajov, odporúča, aby štáty bez ohľadu na to, či sú členmi Rady a colných alebo hospodárskych únií, alebo nie, použili kódy alebo štruktúry kódovania uvedené v prílohách tohto odporúčania a budúce aktualizované alebo revidované verzie týchto kódov alebo štruktúr kódovania na označenie dátových prvkov pri výmene údajov medzi colnými správami navzájom a medzi colnými správami a účastníkmi medzinárodného obchodu vždy, keď je potrebné uviesť kódované označenie; zdôrazňuje, že prijatie tohto odporúčania si vyžaduje prijatie odporúčania spolu aspoň s jednou jeho prílohou a že každá príloha sa považuje za samostatné odporúčanie; požaduje od štátov bez ohľadu na to, či sú členmi Rady a colných alebo hospodárskych únií, ktoré prijmú toto odporúčanie, aby oznámili generálnemu tajomníkovi, ktorá príloha/y bola/i prijatá/é, dátum, od ktorého budú toto odporúčanie uplatňovať, ako aj podmienky jeho uplatňovania. Generálny tajomník o týchto skutočnostiach informuje colné správy všetkých členských štátov Rady. O týchto skutočnostiach taktiež informuje colné správy štátov, ktoré nie sú členmi, alebo colné a hospodárske únie, ktoré toto odporúčanie prijali. -------------------------------------------------- PRÍLOHA II IDENTIFIKÁTORY KONTAJNEROV Odporúčané kódy 1. Pozornosť sa upriamuje na kód ISO uvedený v medzinárodnej norme 6346 (nákladné kontajnery — kódovanie, identifikácia a označenie) na označenie údajov týkajúcich sa nákladných kontajnerov používaných v inej doprave ako leteckej a na kód vyvinutý IATA na označenie údajov týkajúcich sa nákladných kontajnerov v leteckej doprave. 2. Kedykoľvek skonfiškuje colná správa údaje týkajúce identifikácie kontajnera, odporúča sa použitie 17 znakov pre systém ADP a pridružené dokumenty s cieľom uviesť do súladu kód ISO (podľa možnosti spolu 17 znakov) a súčasné a budúce verzie kódu IATA (9 a 12 znakov). Súhrnný opis Kód ISO 3. Medzinárodná norma 6346 zriaďuje 17-znakový alfanumerický systém kódovania na označenie nákladných kontajnerov a poskytuje jedinečnú medzinárodnú identifikáciu prostredníctvom kódu vlastníka, sériového čísla a kódu krajiny, systému kontrolného čísla na overenie presnosti zápisu kódu vlastníka a sériového čísla, ako aj informácií týkajúcich sa opisu veľkosti a typu kontajnera. Kód IATA 4. Kód vyvinutý IATA na označenie údajov týkajúcich sa nákladných kontajnerov v leteckej doprave v súčasnosti pozostáva z 9 alfanumerických znakov (typ jednotky, veľkosť a kompatibilita, sériové číslo a kód vlastníka). V roku 1990 bude kód IATA pozostávať z 12 alfanumerických znakov vrátane kontrolného čísla. -------------------------------------------------- PRÍLOHA V OPIS TOVARU, TARIFNÝCH A ŠTATISTICKÝCH POLOŽIEK Odporúčaná štruktúra kódovania 1. Mal by sa použiť harmonizovaný systém opisu a kódovania tovaru. Súhrnný opis 2. Harmonizovaný systém opisu a kódovania tovaru je viacúčelová nomenklatúra, ktorú tvorí šesť číslic na označenie prepraviteľného tovaru, ktorá zároveň spĺňa potreby colných orgánov, štatistikov zaoberajúcich sa zahraničným obchodom alebo výrobou, prepravcov a výrobcov. Harmonizovaný systém je vhodný na automatické spracovanie a prenos údajov, poskytuje spoločnú terminológiu a kód, ktorý konkrétne identifikuje 5019 skupín tovaru na základe podrobného rozšírenia 1241 štvormiestnych číselných položiek. Je to tiež dôsledok rozsiahlej revízie a aktualizácie nielen čo do hĺbky, ale aj štruktúry nomenklatúry Rady pre colnú spoluprácu (CCCN). Harmonizovaný systém možno ďalej členiť podľa potreby, tak aby spĺňal národné alebo medzinárodné požiadavky. -------------------------------------------------- PRÍLOHA VI COLNÉ REŽIMY Odporúčaný kód 1. Všeobecné usmernenie a jednomiestny číselný kód vyvinutý Pracovnou skupinou CCC pre colné počítačové aplikácie by sa mali použiť na označenie colných režimov. Všeobecné usmernenie a jednomiestny číselný kód sú obsiahnuté v súbore týkajúceho sa automatizácie colných operácií. Súhrnný opis 2. Kód na označenie colných režimov vyvinutý Pracovnou skupinou CCC pre colné počítačové aplikácie je jednomiestny číselný kód širokého významu, ktorý identifikuje základné colné režimy a v rámci ktorého si môžu užívatelia vytvoriť jedinečné kódy, ktoré spĺňajú národné alebo medzinárodné požiadavky. -------------------------------------------------- PRÍLOHA VII MERNÉ JEDNOTKY Odporúčané kódy 1. Kódy obsiahnuté v odporúčaní ECE/UN č. 20 (kódy pre merné jednotky používané v medzinárodnom obchode) by sa mali použiť na označenie merných jednotiek. Súhrnný opis 2. Kódy merných jednotiek vyvinuté ECE/UN sa skladajú z abecedného kódu s pevne stanovenou dĺžkou (tri písmená) a numerického kódu s pevne stanovenou dĺžkou (tri číslice). --------------------------------------------------